Haas-baas kla oor MickMick Schumacher. Foto: Twitter. Vir Mick Schumacher is sy beroemde van nie ŉ las nie. Die 23-jarige seun van die legendariese Ferrari-renjaer, Michael, het al in vorige onderhoude gesê dat sy pa se gewildheid nie ŉ stok in sy wiel is nie: Hy skuif weekliks agter die stuur van sy renmotor in omdat hy mal is oor die sport. Tog bestaan sy jong F1-loopbaan nie net uit maanskyn en rose nie. Hy is tans 16de op die jaerspunteleer met 12 punte ná 18 wedrenne, terwyl hy al ŉ paar keer vanjaar die aftog weens ŉ botsing moes blaas. Nodeloos om te sê kos ongelukke geld en F1-spanne hou niks daarvan om onnodig geld uit te gee nie. “Enige fout – maak nie saak of dit ŉ strategiese blaps of iets anders is nie – kan ŉ span miljoene dollars uit die sak jaag,” het Gene Haas (spaneienaar) gesê. “Ek dink Mick beskik oor baie potensiaal, maar hy kos ons ŉ fortuin. Hy het al ŉ paar renmotors afgeskryf en ons moet geld uithaal wat ons nie het nie. Nou as jou naam Max Verstappen is en jy verdien gereeld punte vir jou span, kan ons nog ŉ ongeluk of twee hanteer. Maar as jy agter in die ry staan en motors afskryf, dan begin dinge moeilik raak.” Hy het egter erken dat die jong Duitser se Haas-uurglas nog nie heeltemal leeggeloop het nie. “Ons verwag van Mick om punte vir die span in te bring en ons probeer om vir hom soveel moontlik tyd te gee om te sien wat hy kan doen.” Tog meen Kevin Magnussen dat sy spanmaat sy plek by Haas verdien. Foto: Twitter. “Mick is deesdae ŉ taai kalant en ek sukkel eintlik om by hom kers vas te hou. As ŉ mens na die manier kyk waarop hy tans bestuur, glo ek dat hy ongetwyfeld sy plek op die wegspringrooster verdien. Ongelukkig is sulke dinge buite my beheer en al wat ek kan doen, is om vir hom sterkte toe te wens,” het die Deense renjaer gesê. Schumacher geniet ook die ondersteuning van Sebastian Vettel; die viermalige wêreldkampioen het juis verlede jaar gesê dat hy ŉ rolmodel vir die jong renjaer wil wees. “Dit is alombekend dat Haas die swakste renmotor is. Ek haal my hoed vir Mick af omdat hy kalm en gemotiveerd in só ŉ moeilike situasie bly. Ons praat gereeld met mekaar en ek glo dat hy ŉ positiewe invloed op die span het.” Jaerspunteleer: